**Okergul ringspinner** (*Malacosoma neustria*) er en sommerfugl som tilhører familien ekte spinnere (Lasiocampidae). Denne lille spinneren forekommer i Norge langs kysten av Østlandet og Sørlandet.

Utseende
--------

En ganske liten (vingespenn 26 – 42 mm, hunnen større enn hannen), mer eller mindre okergul spinner, grunnfargen varierer fra ganske lys gul til rødbrun. Forvingen har to omtrent parallelle, brune tverrstriper, området mellom disse er ofte litt mørkere enn resten av vingen. Ellers er vingene ensfargete. Som vanlig hos spinnere er hannens antenner lange og fjærformede, hunnens mye kortere og spinklere. Larven er karakteristisk, hodet og en bred stripe på hver side av ryggen er blå. Den har også en oransje og hvit midtstripe langs ryggen og er sparsomt kledt med ganske lange, mørke, utstående hår. Puppen, som ligger inne i en kokong, er ganske slank, grønnlig, kledt med korte, ullaktige hår.

* 
* Okergul ringspinner, larve Okergul ringspinner, larve
* ♂♂
* ♀♀

Levevis
-------

Okergul ringspinner finnes i solrike, åpne områder som buskmarker og havnehager. Larvene lever selskapelig på busker og trær i rosefamilien, for eksempel apal, slåpetorn, hagtorn og steinnype. Lenger sør i Europa kan de til tider gjøre en del skade i frukthager, men de er sjelden noe problem i Norden. Om larvene blir forstyrret, slipper de seg gjerne ned og kroppen bli merkelig dvask, noesom kan lure et rovdyr til å tro at larven er død og har begynt å gå i forråtnelse. Larvene lager et felles, hvitt silkespinn som de oppholder seg i når de ikke er ute og spiser. Om morgenen sitter de gjerne oppe på spinnet og soler seg. De voksne spinnerne flyr på ettersommeren og tidlig på høsten, mest fra solnedgang til midnatt. Hunnen legger 150 – 300 egg i ringer rundt en kvist av en brukbar fødeplante, denne atferden har gitt opphav til navnet ringspinner. Larvene som klekkes holder sammen gjennom hele larvetiden.

Utbredelse
----------

Okergul ringspinner finnes fra Nord-Afrika, gjennom det meste av Europa, østover til Korea og Japan. I Norge forekommer den langs kysten på Østlandet og Sørlandet, vestover til Vest-Agder.

Kilder
------

* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum Norvegiae.* Norsk entomologisk forening. 192 sider. ISBN 82-995095-1-3
* Hydén, N. Jilg, K. & Östman, T. 2006. Nationalnyckeln till Sveriges flora och fauna. *Fjärilar: Ädelspinnare-tofsspinnare. Lepidoptera: Lasiocampidae-Lymantriidae.* ArtDatabanken, SLU, Uppsala. ISBN 91-88506-59-2
* Nettsiden *Svenska Fjärilar*, med bildegalleri:
* Nettsiden *Norges sommerfugler*:

Eksterne lenker
---------------

* (en) *okergul ringspinner* i Encyclopedia of Life Rediger på Wikidata

* (en) *okergul ringspinner* i Global Biodiversity Information Facility Rediger på Wikidata

* (no) *okergul ringspinner* hos Artsdatabanken Rediger på Wikidata

* (en) *okergul ringspinner* hos Fauna Europaea Rediger på Wikidata

* (en) *okergul ringspinner* hos NCBI Rediger på Wikidata

* (en) *Kategori:Malacosoma neustria* – bilder, video eller lyd på Wikimedia Commons Rediger på Wikidata

* (en) *Malacosoma neustria* – galleri av bilder, video eller lyd på Wikimedia Commons Rediger på Wikidata

* *Malacosoma neustria* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Brockhaus Enzyklopädie
 |